Echipa greacă PAOK Salonic, condusă de antrenorul român Răzvan Lucescu, a pierdut joi seara, în deplasare, scor 0-2, meciul cu echipa croată Dinamo Zagreb, în prima manşă a optimilor din Conference League.
Câştigătoare neînvinsă a grupei G din Conference League, PAOK a cedat joi seara la Zagreb. Bruno Petkovic a deschis scorul în minutul 37 pentru gazde şi tot el l-a majorat în minutul 71, atunci când golul său a avut nevoie de validarea VAR. S-a încheiat 2-0 pentru Dinamo şi returul se va disputa la Salonic, joi, 14 martie.
Într-un alt meci din optimi, AC Fiorentina s-a impus cu 4-3 la Budapesta, în faţa formaţiei israeliene Maccabi Haifa. Italienii au fost conduşi cu 2-1 şi 3-2, iar Maccabi a avut un jucător eliminat în minutul 80, pe Cafumana. Golul victoriei italiene a fost înscris în minutul al cincilea al prelungirilor.
Rezultate înregistrate joi seara, în prima manşă a optimilor de finală din Conference League:
Maccabi Haifa – AC Fiorentina 3-4 (Seck 12, Kinda 29, Khalaili 67 / Nzola 2, Beltran 58, Mandragora 73, Barak 90+5);
Dinamo Zagreb – PAOK Salonic 2-0 (Petkovic 37, 71)
Union St Gilloise – Fenerbahce Istanbul 0-3 (Batshuayi 20, Oosterwolde 84, Tadic 90+4 penalti)
Servette Geneva – Viktoria Plzen 0-0
Olympiacos Pireu – Maccabi Tel Aviv 1-4 (El Kaabi 13 / Zahavi 4, 30, Shahar 9, Do. Peretz 74);
Sturm Graz – Lille 0-3 (J. David 28, 51, Zhegrova 71)
Molde – FC Bruges 2-1 (Stenevik 43, Gulbrandsen 90+2 / De Cuyper 85 penalti)
Ajax Amsterdam – Aston Villa 0-0